ઈન્ટરનેટના આગમન બાદ એમપીથ્રી, વીસીડી અને છેલ્લે ડીવીડીનું માર્કેટ ખતમ થઈ ગયું. દેશભરમાં અનેક મોટી સંગીત કંપનીઓને તાળાં લાગી ગયાં. જેમાં ગુજરાતની પણ અનેક મોટી કંપનીઓ સામેલ હતી. ઈન્ટરનેટ અને સ્માર્ટફોનના વધતા જતા વ્યાપે સ્થાનિક સંગીતની કમાણી ઝીરો કરી નાખી હતી. આવી કપરી પરિસ્થિતિ વચ્ચે જૂનાગઢની એક સંગીત કંપની નામે ‘સ્ટુડિયો સરસ્વતી‘એ આ સમસ્યાનો ઉકેલ શોધી કાઢ્યો. તેણે પોતાની યુ-ટ્યૂબ ચેનલ શરૃ કરી અને આજે આ કંપનીએ વર્લ્ડ રેકોર્ડ બનાવ્યો છે. તેનું એક ગીત ‘ચાર બંગડીવાળી ગાડી..‘ યુ-ટ્યૂબ પર સર્વાધિક ૧૧ કરોડ ૨૫ લાખથી વધુ વ્યૂઅર્સ મેળવનારું પ્રથમ ગુજરાતી ગીત બની ગયું છે. ડિજિટલ પ્લેટફોર્મ પર અત્યાર સુધીમાં કોઈ ગુજરાતી ગીતને આટલા વ્યૂઅર્સ મળ્યા નથી. આ સાથે જ કંપનીના યુ-ટ્યૂબ પેજ સબસ્ક્રાઈબર્સની સંખ્યા પણ ૧૨ લાખે પહોંચવા આવી છે. વૈશ્વિક એવી આ સફળતાની કંપની દ્વારા હાલમાં જ અમદાવાદ ખાતે ઉજવણી કરવામાં આવી હતી. જેમાં વિક્રમ ઠાકોર, કીર્તિદાન ગઢવી, જિજ્ઞેશ કવિરાજ, અરવિંદ વેગડા સહિતના જાણીતા કલાકારોએ હાજરી આપી પ્રોત્સાહન પૂરું પાડ્યું હતું. આજે માર્કેટમાં લોકપ્રિય ગુજરાતી ગીતોના લિસ્ટમાં સ્ટુડિયો સરસ્વતીનાં ગીતો સૌથી વધુ છે. જોકે, કંપનીના માલિક મનોજભાઈ જોબનપુત્રા પોતાની આ સફળતાનો શ્રેય ગુજરાતી ઓડિયન્સને આપે છે.